ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας της απόφασης του Ευρωπαϊκού Κοινοβουλίου και του Συμβουλίου για την έγκριση κοινοτικού προγράμματος που αφορά τη βελτίωση της λειτουργίας των φορολογικών καθεστώτων στην εσωτερική αγορά (πρόγραμμα Fiscalis 2007)

2002/0015 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση οδηγίας της απόφασης του Ευρωπαϊκού Κοινοβουλίου και του Συμβουλίου για την έγκριση κοινοτικού προγράμματος που αφορά τη βελτίωση της λειτουργίας των φορολογικών καθεστώτων στην εσωτερική αγορά (πρόγραμμα Fiscalis 2007)

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2002)10 τελικό - 2002/0015(COD)): // 17 Ιανouάριος 2002

Ημερομηνία έκδοσης γνώμης της Οικονομικής και Κοινωνικής Επιτροπής: // 17 Ιουλίου 2002

Ημερομηνία έκδοσης γνώμης του Ευρωπαϊκού Κοινοβουλίου, μετά από πρώτη ανάγνωση: // 13 Ιουνίου 2002

Ημερομηνία έγκρισης της κοινής θέσης: // 26 Ιουλίου 2002

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της πρότασης της Επιτροπής για μια απόφαση του Ευρωπαϊκού Κοινοβουλίου και του Συμβουλίου είναι η συνέχιση του υφιστάμενου προγράμματος Fiscalis [1] και η επέκταση του πεδίου εφαρμογής του στην άμεση φορολογία και στους φόρους που επιβάλλονται στα ασφάλιστρα.

[1] Απόφαση 888/98/ΕΚ του Ευρωπαϊκού Κοινοβουλίου και του Συμβουλίου σχετικά με την έγκριση κοινοτικού προγράμματος δράσης για τη βελτίωση των συστημάτων έμμεσης φορολογίας της εσωτερικής αγοράς (πρόγραμμα Fiscalis), ΕΕ L 126, της 28.4.1998, σ.1.

3- ΣΧΟΛΙΑ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1. Γενικές παρατηρήσεις

Η Επιτροπή σημειώνει με ικανοποίηση ότι το Συμβούλιο υιοθέτησε τη γενική προσέγγιση της αρχικής πρότασης της Επιτροπής. Σημειώνει ότι το Συμβούλιο υποστηρίζει τη συνέχιση των τρεχουσών δράσεων βάσει του υφιστάμενου προγράμματος Fiscalis και κάνει θερμά δεκτή την υποστήριξη του Συμβουλίου για την επέκταση των δράσεων αυτών στον τομέα της άμεσης φορολογίας.

Ωστόσο η Επιτροπή εκφράζει την απογοήτευσή της για το γεγονός ότι το Συμβούλιο αποφάσισε να μειώσει την πρότασή του για χρηματοδότηση του προγράμματος από EUR56 σε EUR44 εκατομμύρια. Η μείωση του προϋπολογισμού σε τέτοιο βαθμό μπορεί να έχει ως αποτέλεσμα τη μη εφαρμογή ορισμένων προβλεπόμενων, βάσει του προγράμματος, ενεργειών. Ωστόσο, ένα μέρος του προτεινόμενου προϋπολογισμού συνδέεται με δραστηριότητες που δεν είχαν ακόμη εγκριθεί από το Συμβούλιο, ιδίως στον τομέα της ΤΠ. Σε περίπτωση που το Συμβούλιο αποφασίσει να προχωρήσει με το σύστημα ανταλλαγής πληροφοριών για τη διασυνοριακή έκπτωση του ΦΠΑ και τη δημιουργία ενός νέου συστήματος για τον έλεγχο του ηλεκτρονικού εμπορίου, η Επιτροπή θα προτείνει στο Ευρωπαϊκό Κοινοβούλιο και στο Συμβούλιο, εάν δεν επαρκούν τα κονδύλια στον προϋπολογισμό του 2007, την αύξηση του προϋπολογισμού. Αυτή η επανεξέταση του προϋπολογισμού ευθυγραμμίζεται με την επιθυμία που εξέφρασε το Κοινοβούλιο να ζητηθεί εκ νέου η γνώμη της αρμόδιας για τον προϋπολογισμό αρχής σχετικά με το πρόγραμμα αυτό το 2006 (που ήταν ο στόχος δύο εκ των τροπολογιών που πρότεινε το Κοινοβούλιο).

3.2. Εξέταση των τροπολογιών που πρότεινε το Κοινοβούλιο σε πρώτη ανάγνωση

Στην κοινή θέση του το Συμβούλιο έλαβε υπόψη μια από τις τροπολογίες που πρότεινε το Κοινοβούλιο. Η εν λόγω τροπολογία συνδέεται με την υποβολή στο Ευρωπαϊκό Κοινοβούλιο της έκθεσης που θα υποβάλλει ετησίως η Επιτροπή όπου θα παρουσιάζεται η πρόοδος των δραστηριοτήτων του προγράμματος όσον αφορά την εφαρμογή και τα αποτελέσματα του ετήσιου σχεδίου δράσης. Εφόσον αυτή είναι η άποψη των συν-νομοθετών, η Επιτροπή μπορεί τώρα να κάνει δεκτή την προσέγγιση αυτή.

Δύο από τις τροπολογίες που πρότεινε το Κοινοβούλιο τροποποιούν τους στόχους του προγράμματος σε σχέση με τον φόρο προστιθέμενης αξίας και την άμεση φορολογία. Το Συμβούλιο αποφάσισε ομόφωνα την τροποποίηση της πρότασης της Επιτροπής σύμφωνα με τους στόχους αυτούς. Ο λόγος για τον οποίο το Συμβούλιο τροποποίησε τους στόχους αυτούς ήταν για να υπογραμμιστεί ότι το Fiscalis 2007 δεν ήταν ένα «πολιτικό» πρόγραμμα αλλά ένα πρόγραμμα σχεδιασμένο ώστε να αυξήσει τη διοικητική συνεργασία μεταξύ των εφοριακών υπαλλήλων των κρατών μελών. Η Επιτροπή συμφωνεί ότι δεν ήταν στόχος του προγράμματος η εναρμόνιση της φορολογικής νομοθεσίας και βρίσκεται στην ευχάριστη θέση να διαθέτει συνημμένη δήλωση πρακτικών για το λόγο αυτό.

Δύο τροπολογίες που προτείνονται από το Κοινοβούλιο δεν έχουν γίνει δεκτές από την Επιτροπή ούτε από το Συμβούλιο. Οι τροπολογίες αυτές συνδέονται με τις δράσεις του προγράμματος και την ανάπτυξη συνέργιας με μελλοντικά προγράμματα. Η Επιτροπή εκφράζει την ικανοποίησή της για το γεγονός ότι το Συμβούλιο δεν ενέκρινε τις τροπολογίες αυτές, καθώς πιστεύει ότι τέτοιου είδους άρθρα είναι άχρηστα για την απόφαση.

3.3. Τροπολογίες που προτείνει το Συμβούλιο

Σειρά νέων στοιχείων έχουν υποβληθεί από το Συμβούλιο. Με εξαίρεση την αλλαγή στο οικονομικό πλαίσιο του προγράμματος, όλα τα υπόλοιπα νέα στοιχεία έχουν τη μορφή σχεδίου, που κατά τη γνώμη του Συμβουλίου, διασαφηνίζουν το κείμενο. Τα νέα στοιχεία που προτείνονται από το Συμβούλιο εγκρίθηκαν ομόφωνα, και η Επιτροπή μπορεί να κάνει δεκτές όλες τις προτάσεις του Συμβουλίου, ώστε το πρόγραμμα να εγκριθεί πριν από τις 31 Δεκεμβρίου 2002.

3.4. Σημεία σύγκλισης μεταξύ της κοινής θέσης και της πρότασης της Επιτροπής

Η κοινή θέση υποστηρίζει πλήρως την προώθηση της πρότασης της Επιτροπής, συμπεριλαμβανομένης της επέκτασης των δραστηριοτήτων του προγράμματος στην άμεση φορολογία.

4- Συμπεράσμα

Σύμφωνα με την άποψη της Επιτροπής, η κοινή θέση, που εξέδωσε ομοφώνως το Συμβούλιο, αποτελεί τον ενδεικνυόμενο συμβιβασμό. Εκφράζει τη λύπη της για τη μείωση στο μέγεθος του προϋπολογισμού, αλλά δέχεται ότι αυτό ευθυγραμμίζεται με την επιθυμία που εκφράστηκε από το Κοινοβούλιο για την αναθεώρηση του προϋπολογισμού κατά τη διάρκεια ζωής του προγράμματος.

Η Επιτροπή έχει τη βεβαιότητα ότι το κενό μεταξύ των νομοθετών είναι σήμερα τόσο μικρό που η απόφαση μπορεί να εγκριθεί πολύ γρήγορα, επιτρέποντας έτσι τη συνέχιση των δραστηριοτήτων του προγράμματος μετά την 31η Δεκεμβρίου 2002. τη συνέχιση των δραστηριοτήτων ΤΠ ιδίως, όπως είναι το σύστημα ανταλλαγής πληροφοριών ΦΠΑ (VIES), που είναι απαραίτητο για την ομαλή λειτουργία της εσωτερικής αγοράς.

5. δηλωση του Συμβουλίου και τησ Επιτροπησ σχετικα με τα πρακτικα

Η Επιτροπή διατύπωσε από κοινού με το Συμβούλιο δήλωση σχετικά με τα πρακτικά, που επισυνάπτεται στην παρούσα ανακοίνωση.

Στόχος της δήλωσης αυτής είναι να επιβεβαιώσει ότι πρόθεση του προγράμματος δεν είναι η εναρμόνιση των φορολογικών κανόνων. Εάν η πρόταση αφορούσε την εναρμόνιση των φορολογικών κανόνων, τότε η Επιτροπή θα είχε υποβάλει την πρόταση βάσει του άρθρου 93 της συνθήκης και όχι βάσει του άρθρου 95. Η διαδικασία βάσει του άρθρου 93 της συνθήκης είναι ομοφωνία ύστερα από γνωμοδότηση του Ευρωπαϊκού Κοινοβουλίου.

Δήλωση σχετικά με τα πρακτικά

«Το Συμβούλιο και η Επιτροπή δηλώνουν ότι το πρόγραμμα δεν προϋποθέτει την εναρμόνιση της φορολογικής νομοθεσίας».